***SMJERNICE***


***za izvještavanje***


***o***

***o radničkim pravima***

**Pripredila:** Vedada Baraković

**Datum:** novembar, 2019. godine





**Uvod**

Izvještavanje o radnicima i za radnike i njihovim pravima u Bosni I Hercegovini je na marginama medijskog tematiziranja događaja a razlozi za takav odnos različite su naravi i pozadine, počevši od političke kolonizacije medija i cjelokupne javne sfere do potiskivanja i zanemarivanja profesionalnih standarda i etičkih načela u izvještavanju. Pored toga, i radnička klasa, onako kako se godinama poimala i definirala i kojoj se a priori pridruživao revolucionarni karakter i neprekidna borba za ostvarivanje svojih prava, u uvjetima predominacije političke kontrole i javnog i privatnog sektora, danas je razjedinjena, rascjepkana, neorganizirana i podređena poslodavcima u takvoj mjeri da se njihov položaj često mjeri s položajem radnika iz predindustrijskog doba.

Fundamentalna pitanja vezana za rad i radnička prava zapravo su bila i ostala ista od trenutka kada je neki daleki predak čovjeka prvi put ogradio komadić šume, potok ili proplanak i rekao ovo je moje i kada se pojavilo privatno vlasništvo.

Resurse koje koriste svi stanovnici Zemlje dolaze sa Zemlje već milenijima i posjedovanje tih resursa izvor je ratova, uništavanja i patnje brojnih ljudi kroz cijelu povijest čovječanstva. Od robovlasništva, kao prvog oblika uređenja klasnog društva, do savremenog neoliberalnog kompetitivnog tržišta položaj radnika uvijek je bio nepovoljan. Mukotrpna borba za koncept 8+8+8 (osam sati rada, osam sati odmora i osam sati kulturnog obrazovanja) bili su simbolično sročeni zahtjevi radnika u Chicagu koji su 1.maja 1886. godine organizirali proteste tokom kojih je ubijeno šest radnika a pet vođa štrajka sud je osudio na smrt. U spomen ideji i žrtvama ovih protesta 1. maj je proglašen međunarodnim praznikom rada.

Od prvih dana borbe za radnička prava čini se da njihova prava nikada nisu bila ugroženija nego li u savremenom dobu predominacije neoliberalne logike slobodnog tržišta.

Prema izvještaju Oxfama za 2018. godinu samo OSAM ljudi danas posjeduju bogatstvo kao polovica ukupne svjetske populacije. Jedna od deset osoba danas živi od prihoda koji je manji od 2 dolara. U izvještaju An Economy for 99% (Hardoon, 2017) navodi se da su razlozi za ovako rapidan i drastičan nesrazmjeran poredak sve veći korporativni rast i kontrola ekonomskog i političkog sektora od strane velikih multinacionalnih korporacija. Naprimjer, u posljednje dvije godine prihodi 10 najvećih korporacija bili su veći od budžeta 180 zemalja što je ponajviše rezultat pogodnosti koje korporacije imaju u vidu smanjenja pa čak i oslobađanja od nekih poreza i gotovo potpuna deregulacija tržišta što se pogubno odražava na položaj radnika. Zaista, kako jedan čovjek (Jeff Besos) može imati bogatstvo od 116 milijardi dolara? Zahvaljujući radu hiljada potplaćenih i prenormiranih radnika.

Svijest o važnosti radnika i važnosti njhovih prava posljednjih decenija je potisnuta na margine interesa javnosti (kao i javnog interesa) pri čemu ni masovni mediji nisu iznimka. Izvještavanja o radnicima reducirana su na incidentalno tematiziranje štrajkova, koruptivnih skandala što dodatno iskrivljuje (medijsku) sliku ove veoma važne oblasti.

Šta je zapravo rad? Ko proizvodi? Ko posjeduje resurse? Ko daje prava na posjedovanje resursa? Kako se stvara višak vrijednosti? Ko ga prisvaja? Zašto ne postoji pravičnost u raspodjeli viška rada?



i

**Prava radnika kao ljudska prava**

Posljednjih godina u javnosti je sve prisutnija ideja da se posebnim aktima radnička prava proklamuju kao osnovna ljudska prava. Ova su prava djelimično i svrstana u osnovna ljudska prava Univerzalnom deklaracijom o ljudskim pravima čovjeka Ujedinjenih nacija (član 23. i član 24.):

* Svako ima pravo na rad, na slobodan izbor zaposlenja, na pravične i povoljne uvjete rada i na zaštitu od nezaposlenosti.
* Svako, bez razlike, ima pravo na jednaku placu za jednaki rad.
* Svako ko radi ima pravo na pravicnu i povoljnu naplatu koja njemu i njegovoj obitelji osigurava čovjeka dostojni opstanak i koja se, po potrebi, dopunjuje drugim sredstvima socijalne zaštite.
* Svako ima pravo da radi zaštite svojih interesa obrazuje sindikate i da stupa u njih.
* Svako ima pravo na odmor i dokolicu uključujuci razumno ograničenje radnih sati i periodične plaćene praznike.

Raznim drugim međunarodnim i nacionalnim aktima regulisana su radnička prava a među najznačajnije dokumente za radnike u BiH spadaju Zakon o radu, Zakon o zapošljavanju, Zakon o penzionom osiguranju, Zakon o zdravstvenom osiguranju, Zakon o socijalnom osiguranju kao i Ugovor o radu kojim se bliže uređuju prava radnika koja proizilaze iz zakona. Za ovaj priručnik izdvojene su značajne odredbe ovih dokumenata.

**Radnička prava**

Radnička prava odnose se i na individualni i na kolektivno nivo ostvarivanja određenih prava koja proizilazi iz radnih odnosa. Ova prava uključuju:

* Pravo na ra rad (posao)
* Pravo da budu pravično plaćeni za svoj rad
* Pravo na poštene uslove rada
* Pravo na zaštitu od (proizvoljnih) otpuštanja
* Pravo na sindikalno organizovanje i sindikalnu zaštitu
* Pravo na štrajk

Šta je zapravo rad? Ko proizvodi? Ko posjeduje resurse? Ko daje prava na posjedovanje resursa? Kako se stvara višak vrijednosti? Ko ga prisvaja? Zašto ne postoji pravičnost u raspodjeli viška rada?



**Ugovor o radu**

Ugovor o radu jedan je od ključnih dokumenta kojim se reguliraju odnosi između radnika i poslodavca. Ugovor o radu zaključuje uglavnom punoljetno lice (Zakonom o radu u FBiH i u RS predviđeno je i zaključivanje ugovora o radu s osobama mlađim od 18 ali starijm od 15 godina pod posebnim uslovima).

Ugovor o radu može biti na određeno i na neodređeno vrijeme. Ako radnik s istim poslodavcem zaključuje uzastopne ugovore na određeno vrijeme u periodu dužem od 3 godine ugovor će se smatrati ugovorom na neodređeno vrijeme. Ugovor mora biti u pisanoj formi.

Ako poslodavac ne zaključi ugovor o radu sa radnikom a radnik radi uz naknadu, po zakonu će se ovakav oblik smatrati ugovorom na neodređeno vrijeme. Ova odredba zakona je važna zbog sive ekonomije i rada na crno.

Poslodavac također radniku mora dati kopiju prijave na obavezno osiguranje (praksa je pokazala da brojni radnici nisu ni znali da nisu prijavljeni sve dok nisu htjeli iskoristiti neko od prava iz radnog odnosa – liječenje, penzija itd)

Tokom obavljanja pripravničkog staža radnik zaključuje ugovor o radu u toku trajanja pripravničkog staža i pripada mu pravo od 80% od najniže plate (ili 70 % od plate koja je predviđena za radno mjesto na kome obavlja pripravnički staž ukoliko poslodavac pristane).

**Diskriminacija**

Zakon o radu propisuje i zabranu diskriminacije a pod diskriminacijom se podrazumijeva svako različito postupanje (i isključivanje) temeljem rase, jezika, spola, spolne orijentacije, etničke pripadnosti, nacionalnosti, socijalnog statusa, političkog uvjerenja, članstva u udruženjima itd.

**Mobing**

Poseban oblik diskriminacije jest mobing. Mobing je specifičan oblik uznemiravanja na radnom mjestu koji podrazumijeva ponavljanje radnji koje imaju ponižavajući efekat na žrtvu čija je svrha i posljedica degradacija radnih uslova ili profesionalnog statusa zaposlenog.

Radnik ima pravo podnijeti tužbu tri mjeseca od dana saznanja o učinjenoj povredi a najdulje u roku jedne godine.

Pored toga, i ostali oblici pritiska na radnike poput spolnog i seksualnog uznemiravanja također su definisani zakonom i obezbjeđena je pravna zaštita.

Radnici mogu podnijeti zahtjev za zaštitu poslodavcu i ako poslodavac ne odgovori u roku od 15 dana onda ima pravo na tužbu u roku od 30 dana.



**Radno vrijeme i odmor**

Zakon izričito nalaže jasno i precizno definisanje radnog vremena – puno radno vrijeme, prekovremni rad, noćni rad, preraspodjela radnog vremena te pripravnost za rad o čemu poslodavac mora voditi svakodnevnu evidenciju.

U toku radnog dana koji traje duže od 6 sati radnik ima pravo na pauzu od 30 minuta a 15 minuta ako rad traje duže od 4 a manje od 6 sati.

Radnik ima pravo na dnevni odmor između dva radna dana koji mora trajati najmanje 12 sati (odnosno 10 sati u oblasti poljoprivrede i sezonskim poslovima).

Radnik ima pravo na sedmični odmor od najmanje 24 sata (uvećan za 8 sati dnevnog odmora u slučaju dva uzastopna radna dana i pravo poslodavca na preraspodjelu korištenja drugog dana sedmičnog odmora).

Radnik ima pravo na korištenje godišnjeg odmora. Minimalno trajanje godišnjeg odmora je 20 radnih dana a maksimalno trajanje godišnjeg odmora je 30 radnih dana. Ukoliko radnik ne iskoristi godišnji odmor krivicom poslodavca u slučaju prestanka ugovora o radu radnik ima pravo na isplatu novčane naknade proporcionalno broju dana koje nije iskoristio.

**Porodiljsko odsustvo**

Ugovor o radu se ne može otkazati ugovor o radu za vrijeme trudnoće, porođajnog odsustva, korištenja rada polovine radnog vremena nakon porođajnog odsustva do tri godine života djeteta. Otac djeteta ima pravo korištenja porođajnog odsustva nakon 42 nakon porođaja partnerice kao i pravo na pola radnog vremena nakon isteka porođajnog odsustva za blizance te treće i svako naredno dijete ako partnerica radi puno radno vrijeme.

**Kolektivni ugovor**

Kolektivni ugovor je pisani sporazum između radnika ( koje predstavlja sindikat) i poslodavca kojim se uređuju pitanja iz područja radnih odnosa i koji ima pravnu snagu (ako nisu organizirani u sindikat ne mogu sklopiti kolektivni ugovor).

Kolektivnim ugovorima uređuju se: plate, radno vrijeme, organizacija rada, odmori i dopusti, zaštita na radu, osposobljavanje radnika, zaštita prava radnika.

Kolektivni ugovori mogu biti potpisani:

* Na nivou individualnog poslodavca,
* Na nivou grane (sektora) djelatnosti, i
* Na nivou više grana djelatnosti

Suština kolektivnih ugovora jest da radnicima i poslodavcima omoguće uređivanje međusobnih odnosa pri čemu se za radnike po pravilu nastoje urediti povoljniji uslovi rada od onih propisanih kao zakonski minimum.



**Najčešća kršenja radničkih prava**

Dosadašnje prakse kršenja radničkih prava u Bosni i Hercegovini pokazale su da se ona najčešće odnose na:

* Nezaposlenost
* Rad na crno
* Potplaćenost
* Neplaćeni rad noću, nedjeljom i državnim praznicima
* Uskraćivanje prava na dnevni, sedmični i godišnji odmor
* Zloupotreba preraspodjele radnog vremena
* Uskraćivanje prava na odlazak na bolovanje
* Neuplaćivanje penzionog i zdravstvenog osiguranja
* Diskriminacija žena (posebno trudnica i porodilja)
* Mobing
* Zloupotreba probnog rada i rada na privremenim i povremenim poslovima
* Uskraćivanje prava na pravičnu naknadu za rad
* Neadekvatne mjere zaštite na radu
* Uskraćivanje prava na stručno usavršavanje

Radnici u Bosni i Hercegovini u iznimno su teškom položaju. Procjena je da više čak četvrtina radnika živi u siromaštvu a da siva ekonomija čini četvrtinu BDP-a što direktno utječe na položaj radnika.

Brojni radnici nisu dovoljno informirani o svojim pravima kao ni o načinima ostvarivanja svojih prava. Radnici također nisu dovoljno svjesni ni svoje snage i važnosti.

Stoga bi novinari (i sami radnici) trebali teme o radnicima svakodnevno uvrštavati u svoje zadatke i kontinuiranim i profesionalnim izvještavanjem stvarati okvir za pravednije i humanije okruženje za radnike.



**Izvještavanje o radnicima i radničkim pravima**

Smjernice za izvještavanje o temama vezanim za radnike i radnička prava suštinski se ne bi trebali razlikovati od generalnih smjernica za izvještavanje u medijima koje se odnose na objektivnost, odgovornost i etičnost ali bi svakako trebale uključiti i dozu angažiranosti i zagovaranja za radnike i radnička prava.

Premda u novinarstvu nema mjesta za pristranost, u slučajevima izrazito nepovoljnog položaja manjinskih skupina neutralnost ne bi trebala potisnuti empatiju i svojevrsno zalaganje za bolji položaj manjinskih skupina.

Radnici su danas najugroženija manjina, posebno u tranzicijskim zemljama kakva je i Bosna i Hercegovina. Slab ekonomski napredak zemlje, kao ključna prepreka ostvarivanja povoljnijeg položaja radnika, uvjetovan je političkim previranjima i nastojanjima da se održi status quo u kome pozicionirani centri moći drže kontrolu nad cijelom javnom sferom.

Sprega ekonomskih i političkih centara moći pogodno je tlo za brojna kršenja radničkih prava koja su u prethodnom poglavlju navedena, ali se o ovim temama u medijima nedovoljno izvještava.

Brojni su razlozi neadekvatnog pristupa medijskog praćenja ove oblasti, od općeg trenda tabloidizacije medija i senzacionalističkog izvještavanja preko vlasničke strukture i političkog utjecaja na medije pa sve do iznimno nepovoljnog položaja novinara i njihove motiviranosti.

***Kontinuitet***

Jedna od ključnih zadaća novinara pri izvještavanju o pravima radnika i njihovoj zaštiti trebala bi biti kontinuirano izvještavanje o svim temama i oblastima. Posebno bi trebalo posvetiti pažnju zakonskim i podzakonskim okvirima koji omogućavaju (ili onemogućavaju) ostvarivanje radničkih prava i definišu, na kraju krajeva, njihov ukupan položaj. Zakonski i podzakonski akti u BiH često se mijenjaju i obično se o tome izvještava tek kada ti akti budu usvojeni pa tako ne postoji ni mogućnost da se putem izabranih predstavnika agitira za eventualne pravednije odredbe (naročito kada je riječ o Zakonu o radu ili Zakonu o zapošljavanju). Druga strana medalje odnosi se na primjenu zakona u praksi.

Najveći „uspjeh“ sprege političkih i ekonomskih centara moći očituje se u kreiranju javnog mišljenja da se ništa ne može PROMIJENITI dok to centri moći ne budu htjeli, što jeste faktičko stanje ali to suštinski nije tačno.

Stoga kontinuirano zagovaranje i zalaganje e za razvijanje svijesti o nepravičnosti posjedovanja **resursa** i o nepravičnosti **raspodjele** viška rada kao i **mogućnosti** promjene stanja treba biti prioritet.

***Ne treba zaboraviti da cjelokupni sistem (uključujući ekonomsku i političku moć)***

***počiva na radu radnika.***



***Proces***

Proces izvještavanja o radničkim pravima može se pratiti kroz tri faze:

* Odabir teme (selekcija događaja)
* Prethodno istraživanje
* Konsultiranje izvora
* Prezentacija teme (na koji način tema može biti prezentirana)
* Efekt (kakav efekt događaj i izvještavanje može imati na javnost)

***Odabir teme***

Dosadašnje prakse i istraživanja pokazala su da se o radničkim pravima i radnicima općenito u medijima najčešće izvještava o događajima vezanim za štrajkove, stečajeve, privredni kriminal i slično. Riječ je o događajima koji spram vrijednosti vijesti svakako imaju potpunu opravdanost da se medijski tematiziraju. Takvi događaji najčešće se medijski posreduju incidentalno u periodu dok događaj traje a da u izvještajima nedostaje kontekst koji ukazuje na uzroke i moguće posljedice događaja. Okončanjem događaja (štrajk, naprimjer) prestaje i interes za praćenjem teme što implicira da je uzrok događaja na neki način riješen, što obično nije tačno.

Najčešći razlozi zbog kojih radnici štrajkaju odnose se na plaće, uslove rada, neuplaćene obaveze po osnovu PIO i zdravstvenog osiguranja te u slučajevima stečaja ili likvidacije preduzeća.

Radnička prava i njihovo ostvarivanje (kao i kršenje) trebalo bi biti predmetom kontinuiranog izvještavanja i zbog svoje važnosti trebalo bi imati posebnu rubriku ili bar dio rubrike koja se tiče ekonomije ili unutrašnje politike.

S jedne strane je to važno da se ukazuje na devijacije i anomalije a s druge strane je također važno kao oblik edukacije radnika o njihovim pravim i načinu ostvarenja tih prava. Primjeri rješavanja ili nerješavanja ostvarivanja radničkih prava su svakodnevni i raznoliki tako da bi postojala opravdanost za kontinuirano izvještavanje.

Konačno, svaka novinarska priča mora dati odgovor na pitanja:

* Zašto bi ovo zanimalo publiku
* Na koji način je novinar involviran u temu?

***Prethodno istraživanje***

Prethodno istraživanje podrazumijeva proučavanje pisanih dokumenata: zakoni, podzakonski akti, izvještaji, planovi, izvještavanje drugih medija, pravne prakse itd. Iz pisanih izvora potrebno je izdvojiti provjerene činjenice, zatim činjenice koje treba provjeriti te, konačno, činjenice koje nedostaju za prilog koji se priprema. Također se u fazi prethodnog istraživanja identificiraju i dokumenti koji nedostaju a do kojih je moguće doći putem Zakona o slobodi pristupa informacijama. Pored toga, u ovoj fazi pripreme trebalo bi identificirati moguće izvore, primarne i sekundarne, kao i listu pitanja na koje bi od izvora trebalo dobiti odgovore. Obično se u ovoj fazi kreira gruba skica priloga s logičkom strukturom koja slijedi glavnu ideju priloga.



***Izvori***

Rad s izvorima ponekad predstavlja najteži dio kreiranja novinarskih priloga. Naročito je to izraženo u dnevnim izvještavanjima kada novinari nemaju dovoljno vremena za kontaktiranje više izvora za provjeru i potvrdu činjeničnog stanja i pribavljanja izjava. Stoga je poželjno imati i stalno dopunjavati listu izvora za odgovarajuće oblasti. Rad s izvorima zahtjeva posebnu pažnju i odgovornost. Izvor nikada ne smije biti zloupotrijebljen u smislu izvrtanja izjava, skraćivanja izjava na takav način da se suštinski mijenja poruka, dodavanje dijelova izjava ili interpretiranje izjava na pristran način.

Izvori po pravilu trebaju biti poznati ali ponekad novinari moraju raditi i s izvorima koji žele ostati anonimni. Kod ovakvih izvora novinari moraju (zajedno s urednicima) procijeniti kredibilitet izvora kao i namjere izvora koji želi ostati anoniman. U slučaju pristanka na anonimnost, obaveza novinara (i urednika) je da se identitet izvora ne smije otkriti, pa čak i u slučaju eventualnog spora. Kod pozivanja na izvore treba obratiti pažnju na preciznost u navođenju imena i eventualno institucije u ime koje izvor govori.

***Prezentacija teme***

Za novinare se tvrdi da su prvi (ako ne i najznačajniji) gatekeeperi jer su oni najčešće odlučuju o odabiru teme, fokusiranju događaja, odabiru izvora pa sve do načina prezentiranja teme. Način prezentiranja teme jednako je važna faza kao i sve ostale faze u pripremi medijskih priloga a naročito u savremenom medijskom okruženju u kome dominiraju copy-paste i clickbait novinarstvo. Čak i najozbiljnije teme bez potrebe se fičeriziraju i tabloidiziraju čime im se umanjuje značaj i mogući utjecaj na publiku.

Teme iz oblasti radničkih prava trebale bi biti prezentirane znalački, analitički s preciznim identificiranjem uzroka i mogućih posljedica događaja uz odgovarajući logičan narativni tok. Ovisno o vrsti teme (događaja) i vrsti medija prezentiranje teme može se uokviriti u vijest, izvještaj, trend story, backgrounder ili pak reportažu ili feljton, o čemu se novinari prethodno dogovaraju s urednicima.

***Efekti izvještavanja***

Proučavanje novinarstva i medija u biti se svodi na proučavanje efekata medija i novinarstva na javnost. Efekte medija teško je istražiti i razlučiti od efekata drugih društvenih faktora ali je nesumnjivo da ti efekti postoje. Brojna novinarska istraživanja i izvještavanja rezultirala su određenim društvenim promjenama, od zakonskih izmjena, procesuiranja najviših zvaničnik pa do smjena predsjednika. Stoga moto istraživačko novinarstva ***Dig Deep-Aim High (****kopaj duboko-stremi visoko)* jedan je od najvažnijih preporuka i smjernica za novinare.



***Objektivnost***

Objektivnost u novinarstvu temelji se, prije svega, na istini. Istina je osjetljiva kategorija koja se često zloupotrebljava i relativizira ali smjernice profesionalnog izvještavanja ukazuju na važnost uvrštavanja činjenica i pozivanja na izvore kao osnove istinitosti i objektivnosti. Činjenice trebaju u najvećoj mogućoj mjeri odgovarati stvarnosti pa, prema tome, trebaju biti takve da se mogu potvrditi u više neovisnih i različitih izvora. Svakako da i izvori moraju biti kredibilni, što podrazumijeva i kompetenciju i visoki moralni habitus izvora od kojih se činjenice pribavljaju.

Objektivnost također podrazumijeva nepristran odnos prema stranama uključenim u izvještavanje što u slučaju izvještavanja o radničkim pravim znači da novinari trebaju imati jednak odnos i prema radnicima i prema poslodavcima i vlastima ali nikako ne trebaju zanemariti prava radnika ako je riječ o kršenjima tih prava što je u praksi najčešći slučaj. Novinari ne trebaju koristi obojene (i patetične) riječi već činjenice kojima bi dokazali i pokazali suštinu problema koji se tematizira.

Danas se objektivnost u novinarstvu često zamjenjuje terminom poštenje. Poštenje u novinarstvu podrazumijeva podjednak i fer tretman strana uključenih u izvještavanju s tim da se manjinske grupe trebaju zaštiti na poseban način jer objektivnost u novinarstvu ponajprije služi kao moćan alat za pronalaženje i prenošenje istine.

***Tačnost i preciznost***

Ključna zadaća novinara, kako je već naznačeno, jest traganje za istinom i prenošenje istine do javnosti. Novinari nisu i ne mogu biti garant istine i istinitosti koju posreduju do javnosti ali mogu (i trebaju) biti garant nastojanja u provjeravanju činjenica i navoda kao i garant traganja za raznolikim izvorima koji to mogu potvrditi. Ponekad je teško doći do više izvora koji mogu potvrditi činjenice.

Ponekad izvori ne govore istinu ili izostavljaju neke činjenice. Ponekad i novinari pogriješe. Sve ovo je sastavni dio novinarske prakse (kao i svih drugih praksi) ali pravila profesionalnosti nalažu ispravku netačno (ili djelimično) navedenih činjenica ili neprovjerenih činjenica.

Stoga i pri izvještavanju o radnicima i radničkim pravima posebnu pažnju treba posvetiti tačnosti i preciznosti navoda. Novinari trebaju dobro poznavati oblast o kojoj izvještavaju a za tumačenja određenih stručnih detalja nužno je potražiti pomoć eksperta. Eksperti nvoinarima mogu pomoći ne samo u tumačenju pojedinih tema već i u svojevrsnom „prevođenju“ stručnih termina na način koji će biti prihvatljiv za publiku medija.

Preciznost se ogleda ne samo u prezentiranju provjerenih činjenica iz kredibilnih izvora već i u tačnom navođenju imena, titula, naziva organizacija, geografskih prostora i slično, kao i u slučajevima navođenja brojeva, procenata te metričkih jedinica i drugih podataka čije neprecizno navođenje može promjeniti suštinu priloga.



**Jednostavnost**

Jednostavnost u izvještavanju umijeće je koje se postiže, između ostalog, razumijevanjem teme te poznavanjem publike medija. Praksa je pokazala da se u novinarskim prilozima o radničkim pravima često ubacuju dijelovi dokumenata pisani stručnim jezikom (pravni ili ekonomski, na primjer) s dugačkim rečenicama i izrazima nerazumljivim publici masovnih medija. Stoga se preporučuje koristiti jednostavne i kratke riječi kao i jednostavne i kratke rečenice. Ne postoje univerzalna pravila o postizanju jednostavnosti u pisanju ali opće preporuke odnose se na korištenje takvog narativnog toka koji je sličan naraciji u svakodnevnoj konverzaciji te korištenje riječi koje se svakodnevno koriste. Jednostavnost u pisanju vodi ka jasnoći i razumljivosti što jest ključni cilj posredovanja informacija do publike.

**Odgovornost i zaštita javnog interesa**

Odgovornost u novinarstvu danas je naročito važna. Internetski mediji doprinijeli su brzom širenju lažnih vijesti, tzv. alternativnih činjenica, teorija zavjere i općeg poricanja istine rezultirajući, između ostalog, daljom radikalizacijom desničarskih pokreta, populizmom i homofobijom. Sve navedeno pogubno se odrazilo na temeljna ljudska prava uključujući i radnička prava. Odgovornost za javno izrečenu riječ postala je sve manje važna u lancu prenošenja informacije od izvora do publike čime se počeo urušavati i sistem moralnih vrijednosti i ključnih etičkih principa u novinarstvu (i općenito u društvu).

O odgovornosti se mogu napisati tomovi knjiga i smjernica ali one nikako ne mogu promijeniti unutarnji odnos pojedinca spram ove kategorije. To novinari jasno razaznaju ulazeći u brojne disonance pri obavljanju posla a njihova je odluka na koji način će tragati za istinom i na koji način će prezentirati istinu javnosti. Novinari su prvi gatekeeperi i njihova odgovornost je prva. Odgovornost spram sebe, spram medija za koji izvještava, spram kolega i, u konačnici, spram publike i javnosti općenito.

Novinari se često nazivaju *psima čuvarima demokratije* što pred njih stavlja važnu zadaću zaštite javnog interesa. Jednostavna stvar trebala bi biti promišljanje o tome da svaki pojedinac na svom radnom mjestu stvara budućnost svojoj porodici i društvu općenito.



***Prije izvještavanja***

Prije nego se novinar odluči za izvještavanje o temi vezanoj za radnike i radnička prava trebalo bi imati bar djelimične odgovore na slijedeća pitanja:

* Kakvi su moji interesi za izvještavanje o radničkim pravima
* Kakvi su interesi izvora koji su uključeni u izvještavanje
* Ko ima interes da se prilog objavi
* Ko ima interes da se prilog ne objavi
* Šta znam o temi o kojoj trebam izvještavati
* Šta ne znam o temi o kojoj trebam izvještavati
* Kakve su moje pretpostavke o tome šta publika zna o temi izvještavanja
* Kakve su moje pretpostavke šta bi publika trebala saznati iz priloga
* Kakve su moje pretpostavke o mogućim efektima izvještavanja
* Da li ću izvještavanjem doprinijeti poboljšanju položaja radnika
* Kako mogu zaštiti prava i interese radnika
* Koje bi vrijednosti mogle biti zastupljene u prilogu?

***Tokom izvještavanja***

Tokom izvještavanja o radničkim pravima novinari trebaju slijediti profesionalne smjernice i etičke kodekse kao i kod svih drugih tema i oblasti s tim da se posebna pažnja mora pridati pažljivom odnosu spram radnika koji su danas u Bosni i Hercegovini u iznimno nepovoljnom položaju. To ne znači da se radnici a priori trebaju favorizirati već tokom pripreme priloga treba uvrstiti one činjenice i tvrdnje koje će u najvećoj mjeri pojasniti temu o kojoj se izvještava, uzrok problema o kome se izvještava te ukazati na moguće posljedice odnosno rješenja koja bi popravila položaj radnika. Stoga bi trebalo imati odgovore na sljedeća pitanja:

* Da li su prikupljene potrebne činjenice
* Koje su činjenice već potvrđene a koje tek treba dodatno potvrditi
* Da li odabrani izvori odražavaju izbalansiranost strana uključenih u izvještavanje
* Da li su izjave koje će biti uvrštene u prilog korektno zabilježene
* Da li postoje etičke dileme ili zakonske prepreke oko objavljivanja priloga
* Da li je prilog precizno, logički i zanimljivo strukturiran
* Da li prilog otvara širu temu i potrebu za daljim izvještavanjem

***Nakon izvještavanja***

Svrha izvještavanja o radnicima i radničkim pravima nije samo puko prenošenje informacija već i zalaganje za ostvarivanje njihovih prava i zagovaranje za pravednije uslove. Stoga je nakon izvještavanja potrebno pratiti efekte izvještavanja te odgovarati na pitanja: *šta nisam uradio/uradila a mogao/mogla sam i šta još mogu uraditi?*



**Korisni izvori:**

*Zakoni*

Zakon o radu FBIH (Sl. novine FBIH 62/15)

Zakon o radu (“sl. Glasnik rs”, br. 1/2016)

Zakon o PIO/MIO FBIH 2018. Godina

Zakon o penzijskom i invalidskom osiguranju (“sl. Glasnik rs”, br. 134/2011, 82/2013, 96/2013 – odluka us i 103/2015)

Zakon o zdravstvenoj zaštiti FBIH (46/10)

Zakon o zdravstvenoj zaštiti (“sl. Glasnik rs”, br. 106/2009 i 44/2015)

Zakon o štrajku FBIH (Sl. novine FBIH 14/00)

*Publikacije*

*Pravda radnicima sada*,Institucionalni mehanizmi zaštite radničkih prava, Forum sindikalnih aktivista i aktivistica SDP BiH, Sarajevo, 2010.

*Web izvori:*

<https://www.sssbih.com/>

<https://radnici.ba/radno-zakonodavstvo/>

<https://www.sssbih.com/category/radnicka-prava/>

<https://vasaprava.org/?p=85>

<https://www.ilo.org/global/lang--en/index.htm>

<https://www.ituc-csi.org/?lang=en>

<https://www.peoplepowermedia.org/issues/issues/workers-rights>

<https://www.jstor.org/stable/pdf/762196.pdf?seq=1>

<https://mediaguide.fi/mediaguide/introduction-to-human-rights/>

[https://www.mediareform.org.uk](https://www.google.ba/url?sa=t&rct=j&q=&esrc=s&source=web&cd=17&ved=2ahUKEwiE4eTk3IXmAhXhwosKHVMEA8wQFjAQegQICBAC&url=https%3A%2F%2Fwww.mediareform.org.uk%2Fwp-content%2Fuploads%2F2015%2F12%2FReuters_Handbook_of_Journalism.pdf&usg=AOvVaw2T9S92Uj0Xzu12_vszcVVW)





**Radnici imaju pravo da znaju relevantne informacije o društvu u kome žive i rade, a posebno o svom položaju i svojim pravima kao i o načinima na koji se za njih mogu izboriti.**

**Radnici imaju pravo da znaju ko su centri moći koji odlučuju o njihovim sudbinama i koji sprečavaju ostvarivanje njihovih prava.**

**Radnici imaju pravo da znaju ko i kako u ime njih i na njihov račun raspoređuje javni novac i kako koriste položaj na koji su izabrani.**

**Radnici u ostvarivanju svojih prava trebaju pomoć novinara.**